Мядзведзь  
*Уладзімір Дубоўка*

Набліжалася восень, набліжалася і пара капаць бульбу. Трэба было адрамантаваць для гэтага кошыкі, сплесці новыя. Узяўшы лодку, я перабраўся на другі бок ракі Бірусы, нарэзаў добрай лазы, аднёс у лодку. Пасля падумаў: «Дай прайдуся борам, можа, дзе знайду сенажатку някошаную, для коз сена накасіць». Падняўся на ўзвышша. Іду. А напярэдадні[[1]](#footnote-1), за гадзіны дзве, быў дождж. Тайгу ўсю прамыла, падмаладзіла, а на ўсіх пясчаністых дарожках паразмывала старыя сляды. Ідучы каля адной вывараці[[2]](#footnote-2), бачу на пяску адбітак следу, нібыта лапця[[3]](#footnote-3). Я, спачатку не звярнуўшы асаблівай увагі, крочу далей. Неўзабаве зноў бачу сляды, зноў лапці на пяску надрукаваны. Спыніўся я, пастаяў над гэтымі слядамі. Колькі жыву ў паселішчы[[4]](#footnote-4), не бачыў ніводнага чалавека, абутага ў лапці. Адкуль жа яны маглі ўзяцца ў тайзе? Прайшоў далей, бачу новы доказ таго, што лапатнік гэты — мядзведзь. Я, значыць, іду якраз па гарачых слядах. Ад аднаго следу аж пара… Пастаяў я, падумаў. Нават звычайнай стрэльбы ў мяне няма з сабой, адзін кухонны ножык, якім лазу рэзаў. Змагацца, дужацца з мядзведзем у мяне сілы не хопіць. «Не, пайду я лепш да сваёй лодкі ды дадому паеду».

Павярнуў я з бору ў кірунку да ракі і іду ўзлессем. Глянуў на бор — аж на ўзвышшы, на лясной прагаліне, стаіць мядзведзь ды, не раўнуючы, як фельдмаршал[[5]](#footnote-5) які, правую лапу ўгору падняў, нібы на мяне паказвае. Я спыніўся. Што рабіць? Уцякаць — самая апошняя справа. Звер адразу за табой кінецца. «Пайду на яго. Напалохаецца ды пачне ўцякаць сам». Іду. Мядзведзь ні з места. Прайшоў далей — мядзведзь хоць бы скрануўся. Падыходжу яшчэ бліжэй.

Мядзведзь стаіць, як скамянеў. Я тады — куды ж мне дзецца? — як гойкнуў[[6]](#footnote-6):

— Ату, давай яго!

Мядзведзь хоць бы што. Калі я прыгледзеўся лепш — гэта гарэлы пень. Каб не тыя свежыя сляды, я на яго ўвагі не звярнуў бы.

Каму, можа, смешна, а мне страху хапіла.

1. *Напярэ́дадні* — непасрэдна перад якім-небудзь днём. [↑](#footnote-ref-1)
2. *Вы́вараць* — вывернутае з карэннем дрэва. [↑](#footnote-ref-2)
3. *Ла́паць* — сялянскі абутак, плецены з лыка, бяросты ці вяровак. [↑](#footnote-ref-3)
4. *Пасе́лішча* — месца, заселенае людзьмі; вёска, сяло, пасёлак. [↑](#footnote-ref-4)
5. *Фельдма́ршал* — вышэйшае вайсковае званне. [↑](#footnote-ref-5)
6. *Го́йкаць* — вымаўляць, выкрыкваць «гой». [↑](#footnote-ref-6)